Document ID: 32013R0344

REGOLAMENT TAL-KUMMISSJONI (UE) Nru 344/2013
tal-4 ta’ April 2013
li jemenda l-Annessi II, III, V u VI tar-Regolament (KE) Nru 1223/2009 tal-Parlament Ewropew u tal-Kunsill dwar il-prodotti kożmetiċi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1223/2009 tal-Parlament Ewropew u tal-Kunsill tat-30 ta’ Novembru 2009 dwar il-prodotti kożmetiċi (1), u b’mod partikolari l-Artikolu 31 u l-paragrafi 1 u 2 tiegħu,
Billi:
(1)
Ir-Regolament (KE) Nru 1223/2009 għandu japplika mill-11 ta’ Lulju 2013 u jieħu post id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kożmetiċi (2). Madanakollu, sabiex tiġi żgurata tranżizzjoni bla xkiel, l-operaturi ekonomiċi se jitħallew iqiegħdu fis-suq prodotti kożmetiċi li jikkonformaw mar-Regolament (KE) Nru 1223/2009 qabel id-data tal-applikazzjoni ta’ dak ir-Regolament.
(2)
L-Annessi tar-Regolament (KE) Nru 1223/2009 jirriflettu l-avvanz fix-xjenza fiż-żmien tal-adozzjoni tal-proposta għal dak ir-Regolament mill-Kummissjoni fil-5 ta’ Frar 2008. Minn dak iż-żmien, l-Annessi tad-Direttiva 76/768 ġew emendati diversi drabi.
(3)
Ħafna mill-emendi fl-Annessi tad-Direttiva 76/768/KEE kellhom l-għan li jindirizzaw riskji potenzjali għas-saħħa tal-bniedem u għalhekk introduċew il-miżuri neċessarji biex jipproteġu s-saħħa pubblika. Kemm b’risq iċ-ċarezza legali kif ukoll billi hemm għażla għall-konformità mar-Regolament (KE) Nru 1223/2009 qabel il-11 ta’ Lulju 2013 bħala alternattiva għall-konformità mad-Direttiva 76/768/KEE, hemm bżonn li għalhekk ikunu emendati l-Annessi tar-Regolament (KE) Nru 1223/2009 ukoll, bil-ħsieb li jkun żgurat livell għoli ta’ protezzjoni tas-saħħa pubblika.
(4)
Barra minn hekk, għadd ta’ emendi fl-Annessi tad-Direttiva 76/768/KEE addattaw dawn l-Annessi għall-progress tekniku u xjentifiku, filwaqt li pproteġew is-saħħa pubblika. B’riżultat ta’ dan, l-Annessi tad-Direttiva 76/768/KEE huma aktar addattati għall-progress tekniku u xjentifiku minn dawk tar-Regolament (KE) Nru 1223/2009. Għalhekk hemm bżonn li jkunu introdotti dawk l-emendi fl-Annessi tar-Regolament (KE) Nru 1223/2009 ukoll.
(5)
F’xi każijiet, is-sustanzi ma ngħatawx nomenklaturi rikonoxxuti internazzjonalment bħalma hija n-Nomenklatura Internazzjonali tal-Ingredjenti Kożmetiċi (INCI). Madankollu, dawn huma identifikati bl-isem tal-fwieħa tagħhom. Għalhekk huwa xieraq li jkunu indikati l-ismijiet tal-fwieħa fil-kolonna c tal-Anness III (Glossarju tal-Isem tal-Ingredjenti Komuni).
(6)
Ir-Regolament (KE) Nru 1223/2009 għandu għalhekk jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Prodotti Kożmetiċi,
ADOTTAT DAN IR-REGOLAMENT:
Artikolu 1
L-Annessi II, III, V u VI tar-Regolament (KE) Nru 1223/2009 huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-11 ta’ Lulju 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ April 2013.

Labels: 7
3
0
1